Page:Coalman's courtship to the creel-wife's daughter (1).pdf/21

 but come here every ither day hoiting after you, it will no do! I maun be either aff or on wi’ you, either tak me or tell me, for I ken of ither twa, and some of you I’ll hae, for as I’m a sinner, my mither is gaun to be married too, an she can get ony bit man of ony shape or trade.

Kate. Indeed, then, Saunders, since you’re in such haste, ye maun e'en tak them that’s readiest, for I’m no ready yet.

Sawny. Dear woman, when your mither and my mither’s pleased, and I am willing to venture on ye, what a sorrow ails you?

Kate. Na, na, I’ll think on’t twa or three days; its o’er lang a term to see without a thought.

Sawny. Wode I think ye’re a camstrerie piece of stuff; its true enough what your mither said of ye, that ye’re no for a poor man.

Kate. And what mair said she of me?

Sawny. Wode, she said ye could do naething but wash mugs, and scour gentleman’s bonny things, but hissies that is bred amang gentle houses, minds me of my mither’s cat; but ye’re far costlier to keep, for the cat wastes neither sape nor water, but spits in her loof, and washes her ain face, and wheens of you can do uae ither thing; and up he gets.